石頭懷古
作者：黄文雷
朝代：宋

paragraphs: 長江日浩浩，跂予望淮南。
禹畫足廣輪，王氣分殽函。
朝市一以建，蟠踞誠匪慚。
中躔胡塵悲，六龍此停驂。
衣冠幸有地，喙息頼未殲。
豈惟時賢力，要是天險參。
頗聞京洛墟，不救狐兔饞。
厭難故有道，往悔寧非貪。
前登石頭路，得共北客譚。
新秋带歸鴻，落日隨征帆。
弔古意未厭，鼓鍾已酣酣。